Document ID: 32007R0248

REGULAMENTUL (CE) NR. 248/2007 AL COMISIEI
din 8 martie 2007
privind măsurile referitoare la acordurile de finanțare multianuale și acordurile de finanțare anuale încheiate pe baza programului SAPARD, precum și la tranziția de la programul SAPARD la programele de dezvoltare rurală
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României,
având în vedere Actul de aderare a Bulgariei și a României, în special articolul 29,
având în vedere Regulamentul (CE) nr. 1268/1999 al Consiliului din 21 iunie 1999 privind asistența financiară comunitară destinată măsurilor de preaderare pentru agricultură și dezvoltare rurală în țările candidate din Europa Centrală și de Est, în perioada de preaderare (1), în special articolul 12 alineatul (2),
întrucât:
(1)
Regulamentul (CE) nr. 1268/1999 a introdus asistența financiară comunitară destinată măsurilor de preaderare pentru agricultură și dezvoltare rurală în țările candidate din Europa Centrală și de Est, în perioada de preaderare („programul Sapard”), printre care, în special, Bulgaria și România.
(2)
Articolul 29 din Actul de aderare a Bulgariei și a României prevede că, în cazul în care perioada pentru angajamentele multianuale efectuate în cadrul programului SAPARD în legătură cu anumite măsuri depășește ultimul termen permis pentru efectuarea plăților în cadrul SAPARD, angajamentele necheltuite vor fi incluse în programul de dezvoltare rurală pentru anii 2007-2013.
(3)
Programul SAPARD include mai multe măsuri care vor fi sprijinite după aderare, prin Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (2).
(4)
Pentru a facilita tranziția între aceste două tipuri de asistență, ar trebui specificată perioada în care angajamentele pot fi efectuate către beneficiari prin programul SAPARD.
(5)
Ar trebui specificate condițiile în care proiectele aprobate prin Regulamentul (CE) nr. 1268/1999, dar care nu mai pot fi finanțate prin acest regulament, pot fi transferate spre programe de dezvoltare rurală.
(6)
Prezentul regulament nu aduce atingere Regulamentului (CE) nr. 1423/2006 al Comisiei din 26 septembrie 2006 de stabilire a unui mecanism privind măsurile corespunzătoare în domeniul cheltuielilor agricole în ceea ce privește Bulgaria și România (3).
(7)
În conformitate cu dispozițiile articolului 12 din Regulamentul (CE) nr. 2759/1999 al Comisiei din 22 decembrie 1999 de stabilire a normelor de aplicare a Regulamentului (CE) nr. 1268/1999 (4) al Consiliului privind asistența financiară comunitară destinată măsurilor de preaderare pentru agricultură și dezvoltare rurală în țările candidate din Europa Centrală și de Est, în perioada de preaderare, trebuie efectuată o evaluare ex-post a programului SAPARD. Trebuie să se garanteze că aceste evaluări pot fi efectuate și finanțate după 2006, după expirarea perioadei de eligibilitate a programului SAPARD, în conformitate cu Regulamentul (CE) nr. 1268/1999.
(8)
Acordurile de finanțare multianuale („MAFA”) și acordurile de finanțare anuale („AFA”) au fost încheiate între Comisia Europeană, care reprezintă Comunitatea Europeană, pe de o parte, și Bulgaria și România, pe de altă parte.
(9)
În domeniile reglementate de Tratatul de instituire a Comunității Europene, relația dintre Bulgaria și România, pe de o parte, și Comunitate, pe de altă parte, este guvernată de legislația comunitară, cu începere de la 1 ianuarie 2007, atunci când aceste state aderă la Uniunea Europeană. În principiu, acordurile bilaterale, fără alte documente juridice necesare, continuă să se aplice, în măsura în care nu contravin legislației comunitare obligatorii. În anumite domenii, MAFA și AFA prevăd norme care diferă de legislația comunitară, dar nu contravin dispozițiilor obligatorii. Oricum, este normal să se prevadă că, în ceea ce privește programul SAPARD, noile state membre ar trebui, pe cât posibil, să respecte aceleași norme care se aplică și în celelalte domenii ale legislației comunitare.
(10)
Prin urmare, este necesar să se prevadă continuarea aplicabilității MAFA și AFA, sub rezerva anumitor derogări și modificări. În același timp, anumite dispoziții nu mai sunt necesare, având în vedere faptul că nici Comunitatea nu mai tratează cu țări terțe, ci cu state membre, și că noile state membre se vor supune direct dispozițiilor legislației comunitare. În acest caz, dispozițiile MAFA nu ar trebui să se mai aplice. Pentru a asigura continuitatea aplicării MAFA și AFA, aceste schimbări ar trebui să se aplice de la 1 ianuarie 2007.
(11)
Regulamentul (CE) nr. 1266/1999 al Consiliului din 21 iunie 1999 privind coordonarea asistenței acordate statelor candidate în cadrul strategiei de preaderare și de modificare a Regulamentului (CEE) nr. 3906/89 (5) și Regulamentul (CE) nr. 2222/2000 al Comisiei din 7 iunie 2000 de stabilire a normelor financiare de aplicare a Regulamentului (CE) nr. 1268/1999 al Consiliului privind asistența comunitară destinată măsurilor de preaderare pentru agricultură și dezvoltare rurală în țările candidate din Europa Centrală și de Est în perioada de preaderare (6) au constituit temeiuri juridice pentru Comisie pentru a conferi gestionarea asistenței acordate prin programul SAPARD agențiilor responsabile de punerea în aplicare din țările candidate, de la caz la caz. MAFA au fost încheiate pe baza acestei posibilități. Totuși, în ceea ce privește statele membre, legislația comunitară nu prevede transferul procedurii de gestionare, ci doar o procedură de acreditare la nivel național pentru agențiile plătitoare menționate la articolul 6 din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (7). MAFA prevăd, în principiu, o procedură de acreditare identică cu cea de la articolul 4 secțiunea A din anexă. Astfel, în ceea ce privește statele membre, nu mai este necesar transferul gestionării asistenței. Prin urmare, derogarea de la aceste prevederi este considerată corectă.
(12)
Acordurile de finanțare multianuale (MAFA) și acordurile de finanțare anuale (AFA) au fost, de asemenea, încheiate între Comisia Europeană, care reprezintă Comunitatea Europeană, pe de o parte, și Republica Cehă, Estonia, Ungaria, Letonia, Lituania, Polonia, Slovacia și Slovenia (statele membre care au aderat în 2004), pe de altă parte.
(13)
Dispozițiile similare celor incluse în prezentul regulament privind MAFA și AFA pentru Bulgaria și România au fost adoptate, privind MAFA și AFA pentru statele membre care au aderat în 2004, prin Regulamentul (CE) nr. 1419/2004 al Comisiei din 4 august 2004 privind continuitatea aplicării acordurilor de finanțare multianuale și a acordurilor de finanțare anuale încheiate între, pe de o parte, Comisia Europeană, acționând în numele Comunității Europene și, pe de altă parte, Republica Cehă, Estonia, Letonia, Lituania, Polonia, Slovacia, Slovenia și Ungaria și de introducere a unor derogări de la acordurile de finanțare multianuale și de la Regulamentul (CE) nr. 1266/1999 al Consiliului și Regulamentul (CE) nr. 2222/2000 (8). Totuși, aceste măsuri au fost adoptate ca măsuri de facilitare a transferului de la programul SAPARD la programele de dezvoltare rurală și expiră la 30 aprilie 2007.
(14)
În urma experienței, s-a stabilit că aceste măsuri nu privesc numai transferul de la programul SAPARD la programele de dezvoltare rurală, ci, în special, finalizarea programelor începute prin programul SAPARD pentru statele membre care au aderat în 2004. Articolul 1 alineatul (1) din Regulamentul (CE) nr. 1268/1999 prevede că, în acest caz, acestea rămân aplicabile.
(15)
Prin urmare, este normal ca regulamentul de adoptare să prevadă măsuri identice cu cele prevăzute în Regulamentul (CE) nr. 1419/2004, pentru a prevedea finalizarea programelor începute prin programul SAPARD pentru statele membre care au aderat în 2004, din moment ce aceste programe nu au fost încă finalizate. Aceste măsuri ar trebui aplicate odată ce acelea incluse în Regulamentul (CE) nr. 1419/2004 nu se mai aplică, adică de la 1 mai 2007.
(16)
În conformitate cu articolul 12 alineatul (7) din secțiunea A a anexei la MAFA, suma care trebuie recuperată în temeiul deciziei de verificare a conformității va fi dedusă din următoarea solicitare de plată către Comisie. Articolul 12 alineatul (8) prevede că suma care trebuie recuperată în temeiul deciziei de verificare a conformității nu va fi redistribuită programului. Aplicarea celor două dispoziții va avea ca rezultat o deducere dublă a sumei din distribuirea SAPARD către un stat beneficiar. Prin urmare, dispoziția ca această sumă să fie dedusă din următoarea solicitare de plată către Comisie ar trebui eliminată.
(17)
Măsurile prevăzute în prezentul regulament sunt conforme cu avizul Comitetului pentru structuri agricole și dezvoltare rurală și al Comitetului pentru fonduri agricole,
ADOPTĂ PREZENTUL REGULAMENT:
CAPITOLUL I
BULGARIA ȘI ROMÂNIA
SECȚIUNEA I
Tranziția de la programul SAPARD la programele de dezvoltare rurală
Articolul 1
Încheierea perioadei de contractare în temeiul Regulamentului (CE) nr. 1268/1999
În ceea ce privește fondurile comunitare din cadrul Regulamentului (CE) nr. 1268/1999, Bulgaria și România pot continua să contracteze sau să încheie angajamente cu orice beneficiar până la data la care fiecare contractează sau încheie angajamente pentru prima dată, în conformitate cu Regulamentul (CE) nr. 1698/2005. Comisia va fi informată cu privire la această dată.
Articolul 2
Finanțarea proiectelor SAPARD după expirarea perioadei de eligibilitate
(1) În cazul în care perioada pentru angajamentele multianuale efectuate în cadrul programului SAPARD în legătură cu împădurirea terenurilor agricole, acordarea de sprijin pentru constituirea grupurilor de producători sau pentru programele agroecologice depășește ultimul termen permis pentru efectuarea plăților în cadrul SAPARD, angajamentele necheltuite vor fi incluse în programul de dezvoltare rurală pentru anii 2007-2013, în conformitate cu Regulamentul (CE) nr. 1698/2005 și finanțat de FEADR, cu condiția ca programul de dezvoltare rurală să prevadă dispoziții în acest scop.
(2) În cazul în care Bulgaria sau România aplică dispozițiile alineatului (1), Comisia trebuie notificată, înainte de sfârșitul anului 2007, cu privire la sumele corespunzătoare fondurilor atribuite.
(3) Normele privind eligibilitatea asistenței și verificările acesteia în conformitate cu Regulamentul (CE) nr. 1268/1999 se aplică în continuare.
Articolul 3
Cheltuieli legate de evaluarea ex-post a programelor SAPARD
Cheltuielile legate de evaluările ex-post ale programelor SAPARD relevante, prevăzute la articolul 12 din Regulamentul (CE) nr. 2759/1999, pot fi eligibile în cadrul componentei de asistență tehnică a programelor de dezvoltare rurală pentru perioada 2007-2013, în conformitate cu Regulamentul (CE) nr. 1698/2005, și pot fi finanțate de FEADR, cu condiția ca programul de dezvoltare rurală să prevadă dispoziții în acest sens.
Articolul 4
Corespondența între măsurile din cadrul perioadei actuale și măsurile din cadrul noii perioade de programare
Tabelul de corespondență pentru măsurile prevăzute la articolele 2 și 3 din Regulamentul (CE) nr. 1268/1999 și Regulamentul (CE) nr. 1698/2005 este prezentat în anexa I.
SECȚIUNEA II
MAFA și AFA
Articolul 5
Continuarea aplicabilității MAFA și AFA după aderare
(1) Fără a aduce atingere valabilității acordurilor de finanțare multianuale (denumite în continuare „MAFA”) și a acordurilor de finanțare anuale (denumite în continuare „AFA”), astfel cum figurează în anexa II, încheiate între Comisia Europeană, care reprezintă Comunitatea Europeană, pe de o parte, și Bulgaria și România, pe de altă parte, aceste acorduri continuă să se aplice în conformitate cu dispozițiile prezentului regulament.
(2) Articolele 2 și 4 din MAFA încetează să se aplice.
(3) Următoarele dispoziții din anexa la MAFA încetează să se aplice:
(a)
articolele 1 și 3 din secțiunea A; cu toate acestea, orice referire la aceste articole din MAFA sau AFA se interpretează ca referindu-se la decizia națională de acreditare, în conformitate cu articolul 4 din secțiunea A;
(b)
articolul 14 punctele 2.6 și 2.7 din secțiunea A;
(c)
articolele 2, 3, 4, 5, 6 și 8 din secțiunea C; și
(d)
secțiunea G.
(4) Articolul 12 alineatul (2) din Regulamentul (CE) nr. 1266/1999 și articolul 3 din Regulamentul (CE) nr. 2222/2000 nu se mai aplică pentru Bulgaria și România în ceea ce privește programul SAPARD.
Articolul 6
Derogări de la dispozițiile MAFA și de la Regulamentul (CE) nr. 2222/2000
Prin derogare de la articolul 4 alineatul (7) ultimul paragraf și articolul 5 alineatul (4) secțiunea A din anexa la MAFA și articolul 5 alineatul (4) din Regulamentul (CE) nr. 2222/2000, Comisia este informată de îndată cu privire la modificările privind punerea în aplicare sau modalitățile de plată ale Agenției SAPARD după acreditarea acesteia.
CAPITOLUL II
MAFA ȘI AFA CU PRIVIRE LA REPUBLICA CEHĂ, ESTONIA, UNGARIA, LETONIA, LITUANIA, POLONIA, SLOVACIA ȘI SLOVENIA
Articolul 7
Continuarea aplicabilității MAFA și AFA după aderare
(1) Fără a aduce atingere valabilității acordurilor de finanțare multianuale (denumite în continuare „MAFA”) și acordurilor de finanțare anuale (denumite în continuare „AFA”), astfel cum figurează în anexa III, încheiate între Comisia Europeană, care reprezintă Comunitatea Europeană, pe de o parte, și Republica Cehă, Estonia, Ungaria, Letonia, Lituania, Polonia, Slovacia și Slovenia, pe de altă parte, aceste acorduri continuă să se aplice în conformitate cu dispozițiile prezentului regulament.
(2) Articolele 2 și 4 din MAFA încetează să se aplice.
(3) Următoarele dispoziții din anexa la MAFA încetează să se aplice:
(a)
articolele 1 și 3 din secțiunea A; cu toate acestea, orice referire la aceste articole din MAFA sau AFA se interpretează ca referindu-se la decizia națională de acreditare, în conformitate cu articolul 4 din secțiunea A;
(b)
articolul 14, punctele 2.6 și 2.7 din secțiunea A;
(c)
articolele 2, 3, 4, 5, 6 și 8 din secțiunea C;
(d)
articolul 8 din secțiunea F; și
(e)
secțiunea G.
(4) Articolul 12 alineatul (2) din Regulamentul (CE) nr. 1266/1999 și articolul 3 din Regulamentul (CE) nr. 2222/2000 nu se mai aplică în ceea ce privește programul SAPARD.
Articolul 8
Derogări de la dispozițiile MAFA și de la Regulamentul (CE) nr. 2222/2000
Prin derogare de la articolul 4 alineatul (7) ultimul paragraf și articolul 5 alineatul (4) secțiunea A din anexa la MAFA și articolul 5 alineatul (4) din Regulamentul (CE) nr. 2222/2000, Comisia este informată de îndată cu privire la modificările privind punerea în aplicare sau modalitățile de plată ale Agenției SAPARD după acreditarea acesteia.
Articolul 9
Modificarea MAFA
(1) Articolul 7 alineatul (8) secțiunea A din anexa la MAFA se înlocuiește după cum urmează:
„Tranșa finală a programului trebuie să fie plătită în cazul în care:
(a)
responsabilul național cu autorizarea finanțării trimite Comisiei, în termen de 6 luni de la termenul-limită al plății stabilit în acordul anual de finanțare final, o declarație de cheltuieli certificată, efectuată în conformitate cu articolul 9 din prezenta secțiune;
(b)
raportul final de punere în aplicare a fost trimis și aprobat de către Comisie;
(c)
a fost adoptată decizia menționată la articolul 11 din prezenta secțiune.
Plata nu aduce atingere adoptării unei decizii ulterioare în conformitate cu articolul 12 din prezenta secțiune.”
(2) La articolul 10 alineatul (3) secțiunea A din anexa la MAFA se adaugă următorul paragraf:
„Cu toate acestea, dobânda necalculată în proiectele asistate prin programul din Republica Cehă, Estonia, Ungaria, Letonia, Lituania, Polonia, Slovacia și, respectiv, Slovenia va fi plătită către Comisie în euro.”
(3) Articolul 12 alineatul (7) secțiunea A din anexa la MAFA se înlocuiește după cum urmează:
„Suma care trebuie recuperată în conformitate cu deciziile de autorizare este comunicată responsabilului național cu autorizarea finanțării care, în numele statelor membre, se asigură că suma este creditată în contul euro SAPARD, în termen de două luni de la luarea deciziei de autorizare.
Cu toate acestea, Comisia poate, de la caz la caz, să decidă ca suma care trebuie să i se crediteze să fie dedusă din plățile datorate de Comisie statelor membre în cadrul oricărui instrument comunitar.”
Articolul 10
Înlocuirea sumelor prevăzute la articolul 2 din AFA 2003
Suma prevăzută la articolul 2 din fiecare AFA pentru 2003 se înlocuiește cu sumele prevăzute în anexa IV.
Articolul 11
Modificarea articolului 3 din AFA pentru anii 2000-2003
La sfârșitul articolului 3 din fiecare AFA, se adaugă următorul paragraf:
„Orice parte din contribuția comunitară prevăzută la articolul 2 pentru care nu s-a semnat nici un contract cu beneficiarii finali la data menționată la al doilea paragraf va fi notificată Comisiei în termen de trei luni de la cunoașterea sumei.”
CAPITOLUL III
DISPOZIȚII GENERALE
Articolul 12
Domeniu de aplicare
Capitolul I se aplică pentru punerea în aplicare a programului SAPARD în Bulgaria și România.
Capitolul II se aplică pentru punerea în aplicare a programului SAPARD în Republica Cehă, Estonia, Ungaria, Letonia, Lituania, Polonia, Slovacia și Slovenia.
Articolul 13
Intrare în vigoare și aplicare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Capitolul I se aplică de la 1 ianuarie 2007.
Capitolul II se aplică de la 1 mai 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 martie 2007.

Labels: 18
15
19
6